Tallus

Tallus (thallus) er en botanisk betegnelse for plantekroppen hos noen flercellede organismer der vevene ikke er differensiert i organer. Det vil si at de ikke danner rot, stengel og blad, slik for eksempel karplanter gjør. «Tallus». I: Bokmålsordboka. Språkrådet og Universitetet i Bergen. (besøkt 22. september 2021).  Alger, sopper, lav, og noen slimsopper og levermoser faller i denne gruppen av organismer. Ordet kommer fra gresk og betyr «ungt skudd». Slike organismer ble tidligere samlet i den polyfyletiske gruppen talofytter.

Noen karplanter som vokser i vann, som andemat og Podostemaceae, har sekundært mistet organer. Disse plantene betegnes som talloide.

På enkelte lavarter kan tallus være skorpeformet og så hardt festet til underlaget at det er vanskelig å få løsnet. Andre arter, typiske bladlavarter, har gjerne en bladlignende tallus – mer eller mindre innskåret – med tydelig forskjell på over- og underside. Disse er ofte løsere festet til underlaget med et eller flere festepunkt.

 Hypotallus 
Hypotallus (hypothallus ) eller hyfevev er en steril matte av soppvev som vokser under tallus, nærmest et substratet. Det er en viktig karakter for kartlaver (Rhizocarpon), fordi areolene og fruktlegemene stammer fra hypothallus, men finnes også hos mange andre skorpelav.

 Referanser 

Kategori:Plantemorfologi